Антиль утрауҙарына испандар килгән ваҡытта, унда б.э.т. I быуат тирәһендә Көньяҡ Американан күсеп килгән таино индеецтары урынлашҡан була. 1492 йылда Багам утрауҙарына Христофор Колумбтың беренсе экспедицияһы төшә, улар Азияға яңы юл асҡанына тулыһынса ышана. Эспаньола (хәҙерге Гаити) тип аталған утрауҙа тәүге испан тораҡ пунктына нигеҙ һалына, был төбәктә Испанияның быуаттар буйы хакимлыҡ итеүенең башы була. 1506 йылдан 1511 йылға тиклем Эрнан Кортес һәм Диего Веласкес-де-Куэльяр ҡатнашлығында Эспаньола һәм Куба утрауҙары яулап алына, урындағы халыҡ ҡолға әйләнә. 1517 йылда Франсиско Эрнандес де Кордова Юкатан ярымутрауын аса, унда испандар беренсе тапҡыр алдынғы майя цивилизацияһы менән таныша. Артабан Хуан де Грихальва (1518) һәм Эрнан Кортес (1519) экспедициялары Мексиканы баҫып алыуға һәм колонизациялауға башланғыс бирә.